RCL-PSL กำไรลอยลำ.!
ถ้าดูจากงบของ RCL กับ PSL แล้ว ก็น่าจะพออนุมานได้ว่า หุ้นเดินเรืออีกตัวอย่าง TTA งบก็คงดูดีไม่แพ้กัน...อยู่ที่ว่าจะโตแรงแซงทางโค้งแค่ไหน...
ถ้าดูจากงบของ RCL กับ PSL แล้ว ก็น่าจะพออนุมานได้ว่า หุ้นเดินเรืออีกตัวอย่าง TTA งบก็คงดูดีไม่แพ้กัน...อยู่ที่ว่าจะโตแรงแซงทางโค้งแค่ไหน...
9 ส.ค. 2565

จากค่าระวางเรือในไตรมาส 2/2565 ที่ยังทรงตัวอยู่ในระดับสูง เฉลี่ยอยู่ที่ 2,500 จุด โดยปลายเดือน พ.ค. เคยปรับขึ้นสูงสุดแตะที่ 3,670 จุด ถูกคาดหมายว่าจะทำให้งบไตรมาส 2/2565 ของกลุ่มเดินเรือต้องออกมาเริ่ดสะแมนแตนแน่ ๆ..!!
ล่าสุดที่ทยอยเปิดงบออกมาแล้ว ก็ไม่ทำให้นักลงทุนผิดหวัง เริ่มจากบริษัท อาร์ ซี แอล จำกัด (มหาชน) หรือ RCL โชว์กำไรสุทธิโตระเบิดเถิดเทิง 131% อยู่ที่ 7,358 ล้านบาท จากช่วงเดียวกันของปีก่อนที่มีกำไรสุทธิ 3,189 ล้านบาท ส่งผลให้กำไรสุทธิงวด 6 เดือนแรกปีนี้อยู่ที่ 15,581 ล้านบาท เพิ่มขึ้น 154% จากช่วงเดียวกันปีก่อนที่มีกำไรสุทธิ 6,130 ล้านบาท
สาเหตุหลักมาจากค่าระวางเรือที่สูงขึ้น 79% และปริมาณขนส่งที่เพิ่มขึ้น 4% นั่นเอง…
โอเค…แม้ RCL ต้องแบกต้นทุนค่าขนส่งและค่าดำเนินงานสูงขึ้น 51% ซึ่งเป็นผลกระทบมาจากความต้องการพลังงานที่เพิ่มขึ้นตามเศรษฐกิจโลกที่กำลังฟื้นตัว ประกอบกับความขัดแย้งที่ยืดเยื้อในยุโรปนำไปสู่การคว่ำบาตรน้ำมันของรัสเซีย ทำให้ราคาน้ำมันที่อยู่ในระดับสูงอยู่แล้วปรับตัวเพิ่มขึ้นไปอีก…
แต่ต้นทุนดังกล่าวถือว่าเพิ่มขึ้นไม่มากเมื่อเทียบกับราคาน้ำมันเชื้อเพลิงที่เพิ่มขึ้นสูงกว่าเท่าตัวจากปีก่อน
จึงทำให้ตัวเลขบรรทัดสุดท้ายของ RCL สวยหรูอย่างที่เห็น..!!
แต่ข่าวดีไม่ได้มีแค่นี้ เพราะนอกจากโชว์งบสวยจนถูกอกถูกใจแม่ยกแล้ว…RCL ยังใจป้ำจ่ายปันผลงวดระหว่างกาล 1.75 บาทต่อหุ้นด้วยนะ
ทำเอาผู้ถือหุ้นแฮปปี้กันถ้วนหน้า…
อย่างนี้ต้องยกตำแหน่ง หุ้นงบสวย…ปันผลงาม ให้แล้วล่ะ..!!
ตามมาด้วยบริษัท พรีเชียส ชิพปิ้ง จำกัด (มหาชน) หรือ PSL งบไตรมาส 2/2565 ก็ดีงามพระรามแปดเหมือนกัน โดยมีกำไรสุทธิ 1,659 ล้านบาท เพิ่มขึ้น 100.8% จากช่วงเดียวกันของปีก่อนที่มีกำไรสุทธิ 826 ล้านบาท
หลัก ๆ มาจากรายได้จากการเดินเรือสุทธิเพิ่มขึ้น 48% จากช่วงเดียวกันของปีก่อน เนื่องจากรายได้เฉลี่ยต่อวันต่อลำเรือเพิ่มขึ้นจาก 17,841 เหรียญสหรัฐ ในไตรมาส 2/2564 เป็น 23,901 เหรียญสหรัฐ ในไตรมาส 2/2565 ซึ่งเป็นผลมาจากการที่อัตราค่าระวางเรือขนส่งสินค้าแห้งเทกองปรับตัวดีขึ้น
ส่งผลให้งบงวด 6 เดือนแรกปีนี้ PSL ตุนกำไรสุทธิไว้แล้ว 2,953 ล้านบาท เพิ่มขึ้น 145.8% จากช่วงเดียวกันของปีก่อนที่มีกำไรสุทธิ 1,201 ล้านบาท ทำให้ปีนี้น่าจะเป็นอีกปีที่ดีของ PSL..!!
โดย ณ สิ้นไตรมาส 2/2565 PSL มีกองเรือ 37 ลำ เทียบกับจำนวน 36 ลำ ในไตรมาส 2/2564
ถ้าดูจากงบของ RCL กับ PSL แล้ว ก็น่าจะพออนุมานได้ว่า หุ้นเดินเรืออีกตัวอย่างบริษัท โทรีเซนไทย เอเยนต์ซีส์ จำกัด (มหาชน) หรือ TTA งบก็คงดูดีไม่แพ้กัน…อยู่ที่ว่าจะโตแรงแซงทางโค้งแค่ไหน…
เอาเป็นว่า ไตรมาส 2 ปีนี้ หุ้นเดินเรือกำไรลอยลำกันถ้วนหน้า..!??
แต่จะลอยลำไปได้ไกลแค่ไหน..? จะล่มปากอ่าวในไตรมาส 3 หรือไตรมาส 4 หรือเปล่า..?
อันนี้ก็ไม่รู้สินะ…
…อิ อิ อิ…